DA Den Europæiske Unions Tidende CE 88/55

(2004/C 88 E/0060)

SKRIFTLIG FORESPØRGSEL E-1985/03

af Anna Karamanou (PSE) til Kommissionen

(16. juni 2003)

Om: Skandale om ulovlige sterilisationer i Slovakiet

Ifølge oplysninger fra to ikke-statslige organisationer har man gennem de sidste 14 år tvunget mindst 110 kvinder tilhørende roma-mindretallet i det østlige Slovakiet til at lade sig sterilisere. Disse kvinder er desuden blevet misinformeret, hvad angår reproduktiv sundhed, og udsat for diskrimination i forbindelse med adgang til sundhedscentre og personlige lægejournaler.

Agter Kommissionen at lægge pres på den slovakiske regering for at få den til at foretage en tilbundsgående undersøgelse af disse beskyldninger og straffe dem, der har gjort sig skyldige i denne umenneskelige forbrydelse, med henblik på at beskytte kvindernes sundhed og reproduktive rettigheder i dette land samt mindretallenes menneskerettigheder og således opfylde sine forpligtelser som nyt EU-medlem?

Svar afgivet på Kommissionens vegne af Günter Verheugen

(31. juli 2003)

Kommissionen er bekendt med de påstande, der blev offentliggjort af »Center for Reproductive Rights« i begyndelsen af 2003 om, at læger i det østlige Slovakiet havde steriliseret roma-kvinder uden disses samtykke eller havde aftvunget dem samtykke. Rapporten rejste også spørgsmålet om andre krænkelser af menneskerettighederne, såsom diskriminering hvad angår adgang til ressourcer og behandling inden for sundhedssektoren.

Som Kommissionen allerede har meddelt i sit svar på Erik Meijers (1) skriftlige forespørgsel E-0434/03 og Nelly Maes skriftlige forespørgsler E-0575/03 (2) og P-1630/03 (3) tog Kommissionen straks spørgsmålet op i et brev til den slovakiske premierminister, Mikulas Dzurinda, og understregede, at disse beskyldninger giver anledning til alvorlig bekymring, og at de, hvis de viser sig at have hold i virkeligheden, vil udgøre en alvorlig krænkelse af menneskerettighederne, hvis de offentlige myndigheder har medvirket til eller tolereret disse overgreb eller har undladt at træffe passende retlige forholdsregler for at standse dem. Endvidere har Kommissionen anmodet de slovakiske myndigheder om at yde en energisk indsats i forbindelse med gennemførelsen af de nødvendige strafferetlige undersøgelser, så der kan rettes op på eventuelle diskriminerende forhold, samt om at holde Kommissionen underrettet om sagens udvikling.

I sit svar til Kommissionen meddelte den slovakiske premierminister Kommissionen, at de kompetente myndigheder havde iværksat strafferetlige undersøgelser med oprettelse af et særligt efterforskningshold. Dette hold skal samarbejde med indenrigsministeriets rådgiver i romaspørgsmål, der selv er roma. Sundhedsministeriet og det slovakiske gynækologiske institut er blevet nært knyttet til undersøgelserne. Endvidere har Europa-rådet for nylig gennemført en undersøgelsesmission til det østlige Slovakiet for at se nærmere på sterilisationsspørgsmålet.

Kommissionen vil fortsat nøje følge sagens forløb og resultaterne af undersøgelserne og vil overveje at træffe yderligere foranstaltninger, hvis det skulle vise sig nødvendigt.

(1) Se side 12.

(2) EUT C 33 E af 6.2.2004, s. 55.

(3) Se side 37.